SIR নিয়ে ফের সুপ্রিম কোর্টে তৃণমূল! ‘আমি উকিল, প্রয়োজনে প্লিড করব’ বিস্ফোরক মমতা

কলকাতা: সাধারণ নাগরিক হিসেবে এসআইআরের (SIR Hearing) বিরুদ্ধে সুপ্রিম কোর্টে সওয়াল করতে পারেন তিনি, বললেন মমতা বন্দ্যোপাধ্যায় (Mamata Banerjee)। সোমবার গঙ্গাসাগরের (Mamata Banerjee Visit Gangasagar) সেতু শিলান্যাসের মঞ্চ থেকে SIR নিয়ে তোপ মুখ্যমন্ত্রী বন্দ্যোপাধ্যায়। তিনি বলেন, ‘আমি আইনের সাহায্য নিচ্ছি। মঙ্গলবার কোর্ট খুললে আদালতে যাব। এত মানুষের মৃত্যু, এত মানুষের হয়রানি তুলে ধরব। আমি নিজে মুখ্যমন্ত্রী বা আইনজীবী হিসেবে নয়, সাধারণ নাগরিক হিসেবেই আদালতে আর্জি জানাতে চাই। আমি মানুষের হয়ে আপিল করার অনুমতি চাইব সুপ্রিম কোর্টে। OBC নিয়ে যা রায় হয়েছে সেটা নিয়েও সার্ভে করা হবে।’

ভোটার তালিকার নিবিড় সংশোধন বা এসআইআর (SIR) প্রক্রিয়া নিয়ে এমনিতেই রাজনৈতিক তরজা তুঙ্গে। তার পরেই শুনানি পর্ব নিয়ে জোর বিতর্ক শুরু হয়েছে। কারণ, কারও পায়ে প্লাস্টার, কেউ সদ্য ছাড়া পেয়েছেন হাসপাতাল থেকে, কেউ বয়সের ভারে জীর্ণ। তা সঙ্গে নিয়েই শুনানি কেন্দ্রে যেতে হচ্ছে তাঁদেরকে। গঙ্গাসাগর থেকে এই ইস্যু নিয়ে কড়া ভাষায় কমিশন (Election Commission) ও বিজেপিকে (BJP) আক্রমণ করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি বলেন, “এসআইআর (SIR) হোক বছর দুয়েক সময় নিয়ে। গায়ের জোরে কেন? গায়ের জোরে দু’মাসের মধ্যে প্রায় ৭০ জন মারা গিয়েছেন, বাকিরা আত্মহত্যা করতে গিয়েছিলেন হাসপাতালে আছেন। একবারও প্রাণ কাঁদে না, একবারও মন কাঁদে না, একবারও হৃদয় কাঁদে না। কবারও মনে আগুন জ্বলে না?”

SIR ইস্যুতে এ বার আদালতে যাওয়ার হুমকি মুখ্যমন্ত্রী মমতা বন্দ্যোপাধ্যায়ের। সোমবার গঙ্গাসাগর থেকে SIR ইস্যু নিয়ে নির্বাচন কমিশনকে নিশানা করেন মমতা বন্দ্যোপাধ্যায়। মমতার কথায়, ‘এ লড়াই, বাঁচার লড়াই। আমরাও আইনের সাহায্য নিচ্ছি। আমরাও সেই পথেই হাঁটব।আগামিকাল কোর্ট খুলবে। এত মানুষের মৃত্যু, এত মানুষকে হেনস্থা করা হচ্ছে। প্রয়োজন হলে আমি আবেদন করব, কথা বলব।আইনজীবী হিসেবে নয়, আমি যাব একজন সাধারণ নাগরিক হিসেবে। কথা বলার অনুমতি নেব। গ্রাউন্ড লেভেলে কী চলছে, তা চোখে আঙুল দিয়ে দেখানোর চেষ্টা করব।’কটাক্ষের সুরে তিনি বলেন, ‘যতই চেষ্টা করো BJP, মিলবে না কো জিলিপি। বাম রাম শ্যাম ভাল থাকো, সুস্থ থাকো, অনেক তোমাদের দেখেছে মানুষ, আর না।’

আরও পড়ুন: গঙ্গাসাগরে ৪ লেনের মুড়িগঙ্গা সেতুর শিলান্যাসে মুখ্যমন্ত্রী, উদ্ধোধন একগুচ্ছ প্রকল্পের

গঙ্গাসাগরের সভা থেকে মমতা বলেন, ‘বিজেপি করতে পারে না এমন কোনও কাজ নেই। যে ৫৪ লক্ষ নাম বাদ দিয়েছে তাঁদের অধিকার ছিল ৭, ৮ নম্বর ফর্ম পূরণ করার। এআই ব্যবহার করে নাম বাদ দিয়েছে। হোয়াটস্যাপে ইলেকশন কমিশন চলছে। নির্দেশ দেওয়ার ক্ষমতা নেই। ভ্যানিশ করে দিচ্ছে। মানুষের অধিকার ভ্যানিশ হলে আপনারাও ভ্যানিশ হয়ে যাবেন। এ লড়াই বাঁচার লড়াই।এ দিন নাম না করে আরও একবার মুখ্য নির্বাচন কমিশনার জ্ঞানেশ কুমারকেও কটাক্ষ করেন মমতা। হুঙ্কার দেন, ‘মিস্টার ভ্যানিশ কুমার, নো ডিটেনশন ক্যাম্প ইন বেঙ্গল।’অপেক্ষা করুন বিচারের জন্য, বিচার তো মানুষ‌ই দেবে। আর বাংলার দুর্যোধন দুংশাসনরা খেয়াল রাখবেন।

মুখ্যমন্ত্রীর অভিযোগ, ‘মা লক্ষ্মীরা জেনে রাখুন, যতদিন বেঁচে থাকবেন, ততদিন লক্ষ্মীর ভাণ্ডারের টাকা পাবেন। দিল্লির কোনও এক নেতা বলেছেন, লক্ষ্মীদের বাড়ি থেকে বেরোতে দেওয়া হবে না, ভোটের দিন বন্দি করে রেখে দেওয়া হবে। লক্ষ্মীদের তো চেনো না, রান্নাও করে, শিল্পও গড়ে। ছেলেদের সঙ্গে কাঁধে কাঁধ মিলিয়ে লড়ে। এঁরা কারও মা, মাসি, ঠাকুমা। ভুলে গেছেন? শাসানি দিচ্ছেন? আজকে শাসানি দিচ্ছে, ইজ ইট নট অ্যা ক্রাইম ?! এত বড় ক্রিমিন্যাল অফেন্স?! মেয়েদের বের হতে দেবে না ?’